बै 27 जानुवारी खालि जेरैबादि ज’ जालायनानै मोनब्रैबो हानजानि एन डि एफ बिफोरा सागान होखालिनिफ्रायनो जयैनो थाबाय थानायमोनब्ला दिनै बर’आ खौसे जानानै थाबाय थागौमोन। आरो दा जाबाय थानाय मुं सुलायनायफोरा जानो हानाय नङामोन। दा बाथ्राया जाबाय मा जे एन डि एफ बिनि दैदेनगिरि-केदारफोरा गाव मोजां मोननाय राजखान्थि हानजाजों हाबहैबाय। मोननैबो राजखान्थि हानजा बिपिएफ आरो इउ पि पि एलनि बोलोया समान-समान। रावबो जेननायाव गैया बिसायख’थिनि दावहायाव। नाथाय बे थिक बे मोननैबो दोलोनि गेजेराव माबेबा मोनसे दोलोआसो बिटिसि सोरखारखौ दागोन अब्ला जेननाय दोलोजों थानाय बारग’ एन डि एफ बिनि हालोदा मा जागोन बे गिदिर सोंलु सिखारदों। जों लुबैयो जा सोरखार बिटिसियाव फैया मानो बि सोरखारा बारग’ एन डि एफ बिफोरखौ राजखान्थिनि नोजोरजों नायाबालानो बर’नि जोहोलावफोर साननानै बिसोरनि उन जिउ खांफिननाय एबा सोरखारनिफ्राय मोननांगौ सुबिदाफोरखौ बिसोरनो होयो बिखौनो बिपिएफ आरो इउ पि पि एलनि दैदेनगिरिमोननि खाथियाव गुरै खावलायनाय।